Imtella' Diċembru 11, 2020 - Aġġornata 11 Ta' Diċembru, 2020 2:52pm Studju mill-Awtorità għall-Ambjent u r-Riżorsi (ERA) u l-Università ta' Malta identifika l-perikli għall-popolazzjoni tal-qabru f'Malta u modi kif jista' jiġi kkonservat iktar. Il-qabru, magħruf ukoll bħala l-ġranċ tal-ilma ħelu, ingħata protezzjoni meta ġie klassifikat bħala speċi nazzjonali sentejn ilu. Mill-istudju ħareġ, fost oħrajn, li d-disponibbiltà tal-ilma ħelu toħloq pressjoni kritika fuq din l-ispeċi, b'ċertu prattiċi li qed jhedduha, fosthom it-teħid tal-ilma tal-pjan u tal-wiċċ, il-modifika tal-fluss idroloġiku u l-kontaminazzjoni. L-ispeċi aljena tal-crayfish qed toħloq kompetizzjoni mal-qabru u xxerred il-mard, b'konsegwenza li tkompli thedded il-popolazzjoni tal-ispeċi nazzjonali. L-ERA qalet li se tkun qed tikkunsidra r-rakkomandazzjonijiet li ħarġu minn dan l-istudju, mmexxi mill-Professur Adriana Vella, biex ittejjeb il-qagħda ta' konservazzjoni tal-qabru.